stanford-oval/wikipedia huggingface dataset:
Lee Ingleby

| Lee Ingleby> Henkilötiedot |
| --- | --- |
Koko nimi:  Lee David Ingleby
Syntynyt: 28. tammikuuta 1976 (ikä 48) Burnley, Lancashire, Englanti, Yhdistynyt kuningaskunta
Ammatti:  näyttelijä
Näyttelijä
Merkittävät roolit:  George Gentlyn tutkimukset
Aiheesta muualla
IMDb 
Elonet
AllMovie
Svensk Filmdatabas
Lee David Ingleby (s. 28. tammikuuta 1976 Burnley, Lancashire) on englantilainen näyttelijä. Hänet tunnetaan parhaiten rikos­yli­konstaapeli John Bacchusin roolista BBC:n draama­sarjassa George Gentlyn tutkimukset (2007–2017) sekä Stan Piki­tien roolista elo­kuvassa Harry Potter ja Azkabanin vanki (2004).
Ingleby on näytellyt myös televisio­sarjoissa The Street, Early Doors, Isäni eläin­tarha, Life on Mars, Avaruuden tuntua, Poika joka katosi musiikkiin sekä Line of Duty. Vuonna 2003 hän näytteli elo­kuvassa Master and Commander: Maailman laidalla.
Valikoitu filmografia

| Elokuvat> Vuosi | Elokuvat> Nimi | Elokuvat> Rooli |
| --- | --- | --- |
| 2003 | Master and Commander: Maailman laidalla | Hollom |
| 2004 | Harry Potter ja Azkabanin vanki | Stan Piki­tie |
| 2009 | Doghouse | Matt |
Televisio
| 2007–2017 | George Gentlyn tutkimukset | rikos­yli­konstaapeli John Bacchus |
| 2011 | Luther | Cameron Pell |
| 2014 | Isäni eläin­tarha | George Motters­head |
| 2015–2018 | Puuha-Pete | Puuha-Pete (ääni) |
| 2016– | Poika joka katosi musiikkiin | Paul Hughes |
| 2017 | Line of Duty | Nick Huntley |
| 2018 | Syyttömästi tuomittu | David Collins |
| 2019 | Criminal: Iso-Britannia | Tony Myers­cough |
Aiheesta muualla

Lee Ingleby Twitterissä
Käynnistyslataaja

Käynnistyslataaja (engl. bootloader, myös bootstrap-ohjelma) on kriittinen ohjelma, jonka tietotekninen laite suorittaa käynnistyessään, jotta käyttöjärjestelmä ja sovellusohjelmat voidaan ladata.
Kun suoritin kytketään päälle, muistissa ei ole käyttöjärjestelmää, jota varten tarvitaan erityisohjelma lataamaan käyttöjärjestelmä muistiin. Tavallisessa henkilökohtaisessa tietokoneessa käynnistylataaja suoritetaan BIOSin alustustoimien jälkeen kiintolevyltä. Sulautetussa järjestelmässä käynnistyslataajan toiminto on monimutkaisempi, koska näissä ei yleensä ole BIOSia suorittamaan järjestelmän alkukonfiguraatiota.
Altair 8800.
Varhaisissa mini- ja mikrotietokoneissa tietokoneen käyttäjän oli käytettävä katkaisimia koneen etupaneelissa saadakseen kone lataamaan isomman ohjelman ja sitten suorittamaan sen. Käynnistyprosessi voi tarvita toisen ja kolmannen vaiheen lataajan, joista jokainen on edellistä kehittyneempi ja voi tarjota vaihtoehtoja ladattavalle käyttöjärjestelmälle ja diagnostiikkaohjelmia. Menetelmää kutsutaan ketjulataamiseksi (engl. chain loading).
Käynnistyvä käyttöjärjestelmä voi käsitellä omaa lataustoimintoaan eri tavoin käyttöjärjestelmästä riippuen (init, autoexec.bat, startup-sequence).
Käynnistyslataajat

Järjestelmän käynnistyessä voi olla kahden eri vaiheen käynnistyslataajia. Toisen vaiheen käynnistyslataajia voidaan kutsua ytimen lataajiksi, joka lataa käyttöjärjestelmän ytimen.
Ensimmäisen vaiheen käynnistyslataajia ovat muun muassa BIOS, Coreboot, Libreboot ja Das U-Boot. Toisen vaiheen käynnistyslataajia ovat GNU GRUB ja NTLDR. Usein käynnistyslataajista puhuttaessa viitataan toiseen vaiheeseen.
Lapinlampi (Laukaa)

| Lapinlampi |
| --- | --- |
 Toukokuussa 2023
Valtiot:  Suomi
Maakunnat:  Keski-Suomi
Kunnat:  Laukaa
Koordinaatit:  62°19′28″N, 26°00′18″E
Vesistöalue ja valuma-alueen tietoja
Päävesistöalue:  Kymijoen vesistö (14)
Valuma-alue:  Leppäveden alue (14.31)
Tulo-oja:  ei tulo-ojia
Laskuoja:  ei laskuojaa 
Järvinumero:  14.315.1.005
Mittaustietoja
Pinnankorkeus:  96,2 m  
Pituus:  450 m  
Leveys:  200 m  
Rantaviiva:  1,098 km  
Pinta-ala:  5,411 ha  
Tilavuus:  0,0002956 km³ 
Keskisyvyys:  5,46 m  
Suurin syvyys:  11,5 m  
Saaria:  ei saaria 
 fiLapinlampi 
Lapinlampi  on Keski-Suomessa Laukaassa Oksalankylän lähellä sijaitseva lampi.
Maantietoa

Lammen pinta-ala on 5,4 hehtaaria, se on 450 metriä pitkä ja 200 metriä leveä. Lammella ei ole kartan mukaan saaria. Lampi on luodattu ja siitä on julkaistu syvyyskartat. Lammen tilavuudeksi on saatu 295 600 kuutiometriä. Sen keskisyvyys on 5,5 metriä ja suurin syvyys on 11,5 metriä. Syvin kohta sijaitsee keskellä lampea. Sen rantaviivan pituus on 1,1 kilometriä, josta puolet on avosuota. Lammen kaakkoisrannassa on vapaa-ajan asunto ja koillisrannassa on omakotitalo. Ympäröivissä metsissä risteilee polkuja ja metsäautotie. Itäpuolella kulkee tie yhdystieltä 16727 Oksalankylään.
Vesistösuhteet

Lampi sijaitsee Kymijoen vesistössä (vesistöaluetunnus 14) Leppäveden–Kynsiveden alueen (14.3) Leppäveden alueella (14.31), jonka Pyhtäänjärven valuma-alueeseen (14.315) se kuuluu. Lammen vedenpinnan korkeus on 96,2 metriä mpy. Lampeen ei tule tai laske ojia, joten sitä voidaan kutsua umpilammeksi.
Lee Jong-suk

| Lee Jong-suk |
| --- | --- |

Henkilötiedot
Syntynyt: 14. syyskuuta 1989 (ikä 35) Soul, Korean tasavalta
Ammatti:  näyttelijä, malli
Näyttelijä
Aktiivisena:  2005–nykyhetki
 Nimikirjoitus
Aiheesta muualla
lee-jongsuk.com
IMDb 
Lee Jong-suk (hangul: 이종석; hanja: 李鍾碩; uudistettu latinisaatio: I Jong-seok, s. 14. syyskuuta 1989 Soul, Korean tasavalta) on eteläkorealainen näyttelijä ja malli. Hän debytoi vuonna 2005  Soul Fashion Weekillä. Lee teki läpimurtonsa tv-sarjassa School 2013 (2012) ja on sittemmin näytellyt tv-sarjoissa I Can Hear Your Voice (2013), Doctor Stranger (2014), Pinocchio (2014), W - todellisuuden tuolla puolella (2016),  While You Were Sleeping (2017) ja Romance Is a Bonus Book (2019)
Koulutus

Lee on erikoistunut Konkukin yliopiston ammattielokuviin ja taiteeseen sekä valmistunut yliopistosta vuonna 2016.
Aiheesta muualla

Lee Jong-suk Internet Movie Databasessa. (englanniksi)
Käyn ahon laitaa (kokoelmalevy)

| 20 suosikkia – Käyn ahon laitaa Juha Vainio |
| --- | --- | --- |

Kokoelmalevyn tiedot
 Julkaistu: 1995
 Tyylilaji: Iskelmä
 Kesto: 58.00
 Levy-yhtiö: Warner Music Finland
Juha Vainion muut julkaisut
| 20 suosikkia – Tulta päin! 1995 | 20 suosikkia – Käyn ahon laitaa 1995 | 20 suosikkia – Albatrossi 1995 |
20 suosikkia – Käyn ahon laitaa on Juha Vainion kokoelma-albumi vuodelta 1995. Levy on Vainiolta toinen osa 20 suosikkia -kokoelmalevysarjassa.
Kappaleet

Matkarakastaja – 2.19
Viisari värähtää – 2.05
Viimeinen juna – 3.12
Terveiset kotiin – 3.42
Kalastaja Mattson – 3.05
Kihniön kipakka – 2.41
Helsingin herrain salongissa – 3.19
Jawohl, jawohl – 2.26
Playboy 60 vuotta – 2.29
Kansi kiinni ja kuulemiin – 2.16
Kun soitti Dallapé – 2.54
Taas lapsuuden maisemiin – 3.18
Mä uskon huomispäivään (- Always Laughing -) – 3.47
Käyn ahon laitaa – 3.28
Laps suuren synnyinmaan – 2.24
Viimeinen lättähattu – 3.07
Vain sorsa lentää pohjoiseen – 2.59
Siitä on jo aikaa – 3.33
Panaman konsuli – 2.37
Kun mä rupesin ryyppäämään – 2.09
Lee Hyla

Leon Joseph ”Lee” Hyla (31. elokuuta 1952 Niagara Falls – 6. kesäkuuta 2014 Chicago) oli yhdysvaltalainen säveltäjä.
Hyla soitti nuorena kitaraa sekä koskettimia funkyhtyeessä ja siirtyi myöhemmin jazziin. Hän opiskeli Indianan yliopistossa ja sai kandidaatin arvon Uuden-Englannin musiikkikonservatoriosta sekä musiikin maisterin arvon Stony Brook Universitysta. Vuonna 1992 Hyla liittyi Uuden-Englannin musiikkikonservatorion henkilökuntaan ja pääsi johtamaan sen sävellyksen laitosta. Northwestern Universityn henkilökunnassa hän toimi vuodesta 2007 musiikin teorian ja sävellyksen professorina.
Säveltäjänä Hyla sai ensimmäistä kertaa laajaa huomiota vuonna 1984, kun hänen teoksensa kahdelletoista soittimelle (Pre-Pulse Suspended) esitettiin Tanglewoodissa. Erityisesti hän tulikin tunnetuksi kamarimusiikistaan. Hänen vaikutteensa vaihtelivat Ludwig van Beethovenista avantgardejazzpianisti Cecil Tayloriin ja säveltäjä Elliott Carteriin. Hän yhdisteli taidemusiikkiin sekä rockin että jazzin piirteitä. Hylan tunnettujen teosten joukossa ovat toinen pianokonsertto, viulukonsertto ja bassoklarinettikonsertto, jousikvartetot, kamariteos My Life on the Plains ja Allen Ginsbergin runon  Howl versio puhujalle ja jousikvartetille. Ginsberg lausui runon Kronos Quartetin soittaessa teoksen sen kantaesityksessä Carnegie Hallissa vuonna 1994.
Hyla sai vuonna 1991 residenssin American Academy in Romessa. Hän kuoli keuhkokuumeen komplikaatioihin 61-vuotiaana.
Käpynänlampi

| Käpynänlampi |
| --- | --- |
Valtiot:  Suomi
Maakunnat:  Pohjois-Savo
Kunnat:  Rautalampi
Koordinaatit:  62°31′58″N, 26°42′54″E
Vesistöalue ja valuma-alueen tietoja
Päävesistöalue:  Kymijoen vesistö (14)
Valuma-alue:  Konneveden alue (14.71)
Laskujoki:  oja Konneveteen 
Järvinumero:  14.711.1.050
Mittaustietoja
Pinnankorkeus:  95,9 m  
Pituus:  150 m  
Leveys:  100 m  
Rantaviiva:  0,355 km  
Pinta-ala:  0,8 ha  
Suurin syvyys:  10,1 m  
Saaria:  ei saaria 
 fiKäpynänlampi 
Käpynänlampi  on Pohjois-Savossa Rautalammilla  Savonjoen lähellä sijaitseva lampi.
Maantietoa

Lampi on 150 metriä pitkä, 100 metriä leveä, ja sen pinta-ala on 0,8 hehtaaria. Lammella ei ole kartan mukaan saaria. Lampi on luodattu ja siitä on julkaistu syvyyskartat. Sen rantaviivan pituus on 350 metriä.
Vesistösuhteet

Lampi sijaitsee Kymijoen vesistössä (vesistöaluetunnus 14) Rautalammin reitin valuma-alueen (14.7) Konneveden alueella (14.71), jonka Konneveden lähialueeseen (14.711) se kuuluu. Lammen vedenpinnan korkeus on 95,9 metriä mpy.
Lappeenrannan Energia

Lappeenrannan Energia Oy on Lappeenrannassa toimiva, kokonaan kaupungin omistama osakeyhtiö. Yhtiön pääasiallinen toiminta on kaukolämmön, sähkön ja veden jakelu sekä jätevedenpuhdistus. Sähkönjakeluverkko ulottuu Lappeenrannan, Lemin, Taipalsaaren ja Savitaipaleen alueille. Vesihuollosta huolehditaan asemakaavoitetuilla alueilla koko Lappeenrannan kaupungin alueella. Lappeenrannan Energialla on kaksi tytäryhtiötä: Lappeenrannan Lämpövoima Oy ja Lappeenrannan Energiaverkot Oy. Lisäksi Lappeenrannan Energia on osakkaina Suur-Savon Sähkötyö Oy:ssä, Kaukaan Voima Oy:ssä, Suomen Hyötytuuli Oy:ssä, Tuuli-Saimaa Oy:ssä, Vainikkalan Vesi Oy:ssä sekä Väre Energia Oy:ssä.
Ympäristöystävällisyys

Lappeenrannan Energia Oy:n asiakkailleen toimittama kaukolämpöenergia on valtakunnallisesti ympäristöystävällistä. Kaukolämmössä uusiutuvien polttoaineiden osuus oli 64,7 prosenttia ja hiilidioksidivapaiden energialähteiden 69 prosenttia. Valtakunnallisesti vastaavat luvut olivat 33 ja 36 prosenttia. Kaukolämmön hiilidioksidin ominaispäästöt olivat 114 kg / MWh, kun valtakunnallinen arvo oli 156,0 kg / .
Lappeenrannan Energia Oy ottaa osaa energiatehokkuuden parantamiseen. Yhtiö on mukana energiapalveluiden energiatehokkuussopimuksessa, kehittää oman toiminnan energiatehokkuutta ja avustaa asiakkaita energiatehokkuuden parantamisessa. Asiakkaille tarjotaan muun muassa energiatehokkuusneuvontaa, energiapalvelulain mukaiset käyttöraportit, mahdollisuudet reaaliaikaiseen kulutusseurantaan ja sähköiseen asiointiin MinunEnergia-palvelussa.
Aiheesta muualla

Lappeenrannan energian kotisivut
Väre Energian kotisivut
Leonid Belski

Leonid Belski (1855 Korotojak, Voronežin kuvernementti – 1916) oli venäläinen kirjallisuushistorioitsija. Hän oli Moskovan yliopiston ja naisjatko-opiston professori. Hän käänsi Kalevalan venäjäksi (1889) ja toimitti siitä 1904 nuorisolle lyhennetyn kuvitetun version. Hänen Kalevala-käännöksestään on julkaistu 1977 nelikymmenjäsenisen työryhmän työstämä uusi versio. Belskin käännöstä on kehuttu, että hän käänsi teoksen Kalevalalle ominaiseen tyyliin, ja siitä välittyy alkuteoksen tragiikka ja huumori.
Artikkeleita Belskistä

Joos. J. Mikkola, Kirjallisia tietoja Valvoja 1890, s. 327-30; (Kalevala-käännöksestä)
Jalo Kalima, Leonid Petrovitsh Bjelskij Valvoja 1909, s. 307-309 12.
Lapsuuden loppu

Lapsuuden loppu voi tarkoittaa seuraavia asioita:
The Reflecting Skin – lapsuuden loppu (The Reflecting Skin), Philip Ridleyn ohjaama brittiläis-kanadalainen elokuva vuodelta 1990
Lapsuuden loppu (Liam), Stephen Frearsin ohjaama brittiläinen elokuva vuodelta 2000
Lapsuuden loppu , Arthur C. Clarken romaani vuodelta 1953
Lapsuuden loppu, romaaniin perustuva mini-tvsarja vuodelta 2015
”Lapsuuden loppu”, Hectorin musiikkikappale
Lapsuuden loppu, kappaleen mukaan nimetty Hectorin kokoelma-albumi
| --- | --- |
: Tämä on täsmennyssivu, joka luettelee monimerkityksisen käsitteen eri merkitykset tai useita eri henkilöitä. Artikkelisivuja, joiden nimessä tai tekstissä lukee ”Lapsuuden loppu”, voi hakea sivunnimihaulla, laajalla sivunnimihaulla tai tekstihaulla.
Back in the U.S.S.R.

| ”Back in the U> S.S.R.” The Beatles |
| --- | --- | --- |

Singlen tiedot
 Albumilta: The Beatles
 B-puoli: ”Twist and Shout”
 Äänitetty : 22.–23. elokuuta 1968, Abbey Road Studios, Lontoo
 Julkaistu: 25. kesäkuuta 1976
 Formaatti: 7"-vinyyli
 Tekijä(t): John Lennon, Paul McCartney
 Tuottaja(t): George Martin
 Tyylilaji: rock, rock and roll, surf
 Kesto: 02.45
 Levy-yhtiö: Parlophone
Listasijoitukset
  Britannia – 19.   Kts. lisää listasijoituksia
The Beatlesin muut singlet
| ”Let It Be”  1970”Got to Get You into My Life” (USA) 1976 | ”Back in the U.S.S.R.” (UK) 1976 | ”Sgt. Pepper’s Lonely Hearts Club Band” / ”With a Little Help from My Friends” 1978”Ob-La-Di, Ob-La-Da” (USA) 1976 |
”Back in the U.S.S.R.” on The Beatles -yhtyeen vuonna 1968 julkaistun albumin The Beatles avausraita. Paul McCartneyn kieli poskessa tekemä laulu kertoo Miami Beachistä takaisin kotiinsa Neuvostoliittoon saapuneesta miehestä.
Laulu merkittiin McCartneyn ja John Lennonin yhdessä tekemäksi. Kappale sai kielteisen vastaanoton yhdysvaltalaisten antikommunistien ja konservatiivien keskuudessa; yhtyettä syytettiin kommunismin levittämisestä ja ”epäamerikkalaisuudesta”.
Vuosina 1968–1969 ”Back in the U.S.S.R.” julkaistiin singlenä ainoastaan Tanskassa, Ruotsissa ja Norjassa. Yhtyeen kotimaassa Britanniassa se ilmestyi singlenä vasta vuonna 1976, jolloin se ylsi sijalle 19.
Laulun synty

”Back in the U.S.S.R.” oli yksi niistä monista The Beatles -albumin kappaleista, jotka syntyivät Intian-matkalla, jossa yhtye opiskeli meditointia Maharishi Mahesh Yogin opastuksessa. Kappaleen kirjoitti yksin Paul McCartney maaliskuussa 1968. Matkalla mukana olleen The Beach Boys -yhtyeen solisti Mike Loven mukaan McCartney tuli hänen luokseen akustisen kitaran kanssa, ja alkoi soittaa ”Back in the U.S.S.R:ää”. Love ehdotti, että kappaleessa tulisi kertoa venäläisistä, ukrainalaisista ja georgialaisista tytöistä. Laulun nimi oli peräisin Britannian pääministerin Harold Wilsonin johtamasta I’m backing Britain -nimisestä kampanjasta. Nimi muistutti myös Chuck Berryn vuoden 1959 hittiä ”Back in the U.S.A.”, jota kappale Beach Boysin lisäksi parodioi. Kyseiseltä yhtyeeltä inspiraatiota antoi erityisesti kappale ”California Girls”, jossa moskovalaisten, ukrainalaisten ja georgialaisten tyttöjen sijaan hehkutetaan amerikkalaisia tyttöjä.
Kappaleesta tuli nerokkaana pidetty mukaelma ”Back in the U.S.A.sta”, joka oli juhlistanut elämää sodanjälkeisessä Amerikassa. McCartney teki kappaleesta tarkoituksella Chuck Berry -tyylisen, ja jopa väliosa muistuttaa The Beach Boysin vuoden 1962 kappaletta ”Surfin’ U.S.A.”, joka vastaavasti muistutti toista Chuck Berryn kappaletta, ”Sweet Little Sixteen”. Väliosan lopun sanoituksissa viitataan puolestaan Hoagy Carmichaelin ”Georgia on My Mindiin” tarkoittaen Yhdysvaltain osavaltion sijaan samannimistä neuvostotasavaltaa.
»Se on tehty kieli poskessa. Se kertoo matkustelevasta venäläisestä, joka on juuri palannut lentäen Miami Beachistä, siis kulkenut toiseen suuntaan. Hän ei malta odottaa pääsevänsä takaisin Georgian vuorille: ”Georgia’s always on my mind”. Siellä on kaikennäköisiä vitsejä... Muistan, että yritin laulaa sitä Jerry Lee Lewis -äänellä saadakseni mieleni erityiseen tilaan. Lisäsimme siihen Beach Boys -tyyliset harmoniat.» 
(Paul McCartney, kappaleen kirjoittaja.)
Nauhoitus

McCartneyn palatessa Lontooseen maaliskuun puolivälissä, oli laulu kolmatta säkeistöä vaille valmis. Yhtye aloitti valmiin kappaleen äänityksen Abbey Road Studiosin kakkosstudiossa 22. elokuuta 1968 kello 19. Rumpali Ringo Starr ei kuitenkaan osannut soittaa erästä tomifilliä McCartneyn haluamalla tavalla. Tämä johti riitaan, ja koska tunnelma studiossa oli nähin aikoihin muutenkin usein hyvin jännittynyt, Starrin mitta täyttyi, ja hän erosi yhtyeestä lähtien lomalle Sardiniaan. Starrin mukaan eroon vaikutti myös se, että hän ei kokenut soittavansa hyvin, minkä lisäksi hän tunsi itsensä yhtyeessä ulkopuoliseksi. Sessio kuitenkin jatkui, ja jäljelle jääneet jäsenet nauhoittivat kappaleen pohjaraidan viidellä otolla. McCartney soitti rumpuja, John Lennon kuusikielistä bassoa ja George Harrison kitaraa. Sessio päättyi seuraavana aamuna kello 4.45, ja sen päätteeksi tuottaja George Martinille annettiin kappaleen ”Baby, You’re a Rich Man” monomasternauha. Syytä tähän ei tiedetä.
Kappaleen äänittäminen jatkui seuraavana päivänä kello 19. Tällöin nauhoitettiin päällekkäisäänityksiä; McCartney lisäsi pianon ja Harrison lisää rumpuja kolmosraidalle, syrjäyttäen Lennonin bassoraidan. Myös toinen sähkökitara lisättiin. Tämän jälkeen kuudennelle otolle tehtiin yksinkertainen miksaus, jossa kaikki soittimet olivat samalla raidalla. McCartney nauhoitti laulun ja samanaikaisesti Lennon ja Harrison lauloivat taustalaulun. Lauluosuudet asetettiin kahdelle erilliselle raidalle. Neljännelle raidalle tuli McCartneyn soittama basson päällekkäisäänitys, Harrisonin soittama kuusikielinen basso sekä Lennonin lyömä virvelirumpu. Lopuksi tehtiin vielä kappaleen monomiksaus, ja samalla tuottaja George Martin lisäsi siihen ääniefektejä. Kyseinen Vickers Viscount -lentokoneen ääni oli peräisin EMIn arkistoista ja äänitetty Heathrow'n lentoasemalla. Sessio päättyi kolmelta aamuyöllä. ”Back in the U.S.S.R.” oli lopullisesti valmis 13. lokakuuta, jolloin suoritettiin stereomiksaus.
Ringo Starr palasi lopulta Beatlesiin sen jälkeen, kun yhtye oli lähettänyt tälle kirjoittamansa sähkeen, jossa häntä muun muassa kehuttiin maailman parhaaksi rumpaliksi. Yhtye oli kuitenkin ehtinyt äänittää kappaleen ”Dear Prudence” ilman häntä. Starr palasi Lontooseen 3. syyskuuta, ja oli seuraavaksi mukana äänittämässä George Harrisonin tekemää kappaletta ”While My Guitar Gently Weeps”.
Nauhoitus > Kokoonpano

”Back in the U.S.S.R.” on ainoa Beatles-kappale, jossa sekä John Lennon että George Harrison soittavat rumpuja ja bassoa sekä samalla ainoa, jossa on kolme rumpu- ja basso-osaa. Ringo Starr ei soita kappaleessa rumpuja, sillä tämä oli tilapäisesti eronnut yhtyeestä riitaannuttuaan McCartneyn kanssa.
Paul McCartney – laulu, taustalaulu, soolokitara (Epiphone E230TD(V) Casino), bassokitara (Rickenbacker 400IS), piano (Steinway Vertegrand ”Mrs. Mills”), rummut (Ludwig), kättentaputukset
John Lennon – bassokitara (Fender Bass VI), taustalaulu, rummut, kättentaputukset
George Harrison – rytmi- ja soolokitarat (Fender Rosewood Telecaster), bassokitara (Fender Bass VI), taustalaulu, rummut, kättentaputukset
Ken Scott – äänittäjä
George Martin – tuottaja
Rakenne

Kappaleen sävellaji on A-duuri ja tahtilaji 4/4. Se etenee seuraavasti:
Intro (Mukana lentokoneen ääni, rummut ja kitarat.)
Ensimmäinen säkeistö (Piano soittaa kahdeksasosanuotteja.)
Kertosäe (Mukaan tulevat kättentaputukset ja ”kitarakoukku”.)
Toinen säkeistö (Musiikillisesti sama kuin ensimmäinen säe.)
Toinen kertosäe (Musiikillisesti sama kuin ensimmäinen kertosäe.)
Väliosa (Väliosa on tutti ja taustalaulu tulee mukaan.)
Kolmas säkeistö (kitarasoolo) (Taustalla kuuluu studiokeskustelua.)
Kolmas kertosäe (Kahdessa viimeisessä säkeessä ja kertosäkeessä kättentaputukset on miksattu aiempaa kovemmalle.)
Väliosa
Neljäs säkeistö (Kitara soittaa yhtä korkeaa nuottia.)
Neljäs kertosäe
Outro (Mukana vain kitarakoukku, studiokeskustelua ja lentokoneen ääni. Kappale päättyy häivyttäen, ja The Beatles -albumin seuraava kappale alkaa suoraan.)
”Back in the U.S.S.R.” on nopeatempoinen energian ja huumorintäyteinen rock-kappale. Muun muassa lauluharmonioissa on vaikutteita The Beach Boys -yhtyeeltä. Sävel on hyvin bluesmainen.
Kappaleen lopullinen versio on monista eri elementeistä ja päällekkäisäänityksistä koottu palapeli, sillä siinä on esimerkiksi useampi rumpuraita. Paul McCartneyn lauluraita on tuplattu kertosäkeissä ja väliosissa.
Julkaisu

Kappale julkaistiin avausraitana The Beatles -tupla-albumilla, joka ilmestyi Britanniassa 22. marraskuuta 1968, ja Yhdysvalloissa kolme päivää myöhemmin, 25. marraskuuta. Laulu otettiin yhdysvaltalaisten antikommunistien ja konservatiivien keskuudessa vastaan kielteisesti. Esimerkiksi John Birch Society aloitti Beatles-vastaisen vastaiskun, syyttäen yhtyettä kommunismin edistämisestä, minkä lisäksi kappaletta pidettiin ”epäamerikkalaisena”. John Lennon totesi jälkimmäiseen syytökseen; ”Tämä on heiltä varsin huomaavaista, emmehän ole amerikkalaisia”. Sen sijaan Neuvostoliitossa, missä kappale levisi maanalaisen julkaisutoiminnan myötä, "Back in the U.S.S.R." saavutti yhtyeen fanien keskuudessa suurta suosiota. Ikävän sivumaun kappaleeseen toi kuitenkin Neuvostoliiton tankkien ajankohtainen tunkeutuminen Tšekkoslovakiaan.
Kappaleen monoversiossa piano on kovemmalla kuin stereoversiossa, ja myös lentokoneen ääni on erilainen. Vuonna 1976 George Martin teki kappaleeseen uuden stereomiksauksen, kun se julkaistiin kokoelma-albumilla Rock 'n' Roll Music. The Beatlesin ja Rock 'n' Roll Musicin lisäksi ”Back in the U.S.S.R.” on julkaistu kokoelma-albumeilla The Beatles 1967–1970 ja Love.
Vuosien 1968–69 aikana The Beatlesin silloinen levy-yhtiö Apple Records julkaisi ”Back in the U.S.S.R:n” singlenä ainoastaan Tanskassa, Ruotsissa ja Norjassa. B-puolella oli Ringo Starrin kirjoittama ”Don’t Pass Me By”.
”Back in the U.S.S.R:stä” ovat sittemmin tehneet cover-version muun muassa Billy Joel, Chubby Checker, Dead Kennedys, Baba Yaga, Elton John, Leningrad Cowboys, Molly Hatchet, Phish ja David Hasselhoff. Myös kappaleeseen vaikutteita antanut The Beach Boys on levyttänyt oman versionsa.
Single

Parlophone julkaisi Britanniassa ”Back in the U.S.S.R.” -kappaleen singlenä 25. kesäkuuta 1976 B-puolenaan ”Twist and Shout”. Sen tarkoitus oli promotoida uutta Rock and Roll Music -kokoelma-albumia. Single saavutti Record Retailerin listalla kuuden viikon aikana korkeimmillaan sijan 19. Single julkaistiin vuonna 1976 myös muun muassa Länsi-Saksassa, Chilessä,  Brasiliassa sekä Ruotsissa, missä single nousi Britannian tavoin sijalle 19. Vuonna 1980 se julkaistiin Uudessa-Seelannissa, missä se pääsi sijalle 44.
Single julkaistiin Britanniassa uudelleen 6. joulukuuta 1982 osana The Single Collection -vinyyliboksia. Yhdysvalloissa kappaletta ei ole julkaistu singlenä koskaan.
Single > Kappaleet

A-puoli
Back in the U.S.S.R. – 2.45 (säv. Lennon/McCartney)
B-puoli
Twist and Shout – 2.32 (säv. Phil Medley/Bert Russell)
Single > Listasijoitukset

| Valtio | Korkein sijoitus | Listaviikot | Nousu listalle | Lähde |
| --- | --- | --- | --- | --- |
|  Iso-Britannia | 19. | 6 | 10.7.1976 |  |
|  Ruotsi | 19. | 1 | 24.8.1976 |  |
|  Uusi-Seelanti | 44. | 1 | 21.12.1980 |  |